อธิบดีกอบชัยฯ เข้าเยี่ยมคารวะผู้ว่าฯ​ วากายาม่า​ เตรียม​ MOU ผลักดันเครื่องเขินสืบสานอัตลักษณ์สู่เชิงพาณิชย์

ญี่ปุ่น : 19 กันยายน 2561 - นายกอบชัย สังสิทธิสวัสดิ์ อธิบดีกรมส่งเสริมอุตสาหกรรม พร้อมด้วยนายเจตนิพิฐ รอดภัย เลขานุการกรม​ และนายภาสกร​ ชัยรัตน์​ ผอ.กองยุทธศาสตร์และแผนงาน​ กรมส่งเสริมอุตสาหกรรม​ (กสอ.) เข้าเยี่ยมคารวะผู้ว่าราชการจังหวัดวากายาม่า​ ประเทศญี่ปุ่น​ Mr.Yoshinobu NISAKA พร้อมหารือแนวทางความร่วมมือของทั้ง​ 2​ หน่วยงาน​ เพื่อมุ่งส่งเสริม​และพัฒนาภาคอุตสาหกรรมต่อไป​ โอกาสนี้​ Mr.​YAMANISHI Takharu อธิบดีกรม​พาณิชย์ อุตสาหกรรม​ การท่างเที่ยว และแรงงาน​ ประจำจังหวัดวากายาม่า ได้เข้าร่วมการหารือในครั้งนี้ด้วย

อธิบดีกรมส่งเสริมอุตสาหกรรม​ ได้กล่าวในการหารือดังกล่าว​ว่า​ ที่ผ่านมา​ กสอ.​ ได้มีการลงนามความร่วมมือกับเมืองต่าง​ๆ​ ของ​ประเทศญี่ปุ่นไปแล้ว 17​ เมือง​ ก่อให้เกิดกิจกรรมการส่งเสริมแก่​ SMEs​ ของทั้ง​ 2​ ประเทศ มาอย่างต่อเนื่อง​ ส่วนจังหวัดวากายาม่านี้​ กสอ.​ มองเห็นศักยภาพในหลายด้านทั้งการที่นักธุรกิจญี่ปุ่นไปลงทุนไทย​ อาทิ​ ไฟฟ้าและอิเล็คทรอนิกส์​ ชิ้นส่วนส่วนยานยนต์ เป็นต้น​ การมีแหล่งท่องเที่ยวที่น่าสนใจ​ และที่สำคัญมีผลิตภัณฑ์เครื่องเขินเป็นสินค้าเด่นที่มีชื่อเสียงเป็นอย่างมาก​ ซึ่งในจังหวัดเชียงใหม่​ ก็มีผู้ประกอบการผลิตเครื่องเขินด้วยเช่นกัน​ แต่ผลิตภัณฑ์ส่วนใหญ่ยังดั่งเดิม​ ทำให้เกิดแนวคิดที่จะอนุรักษ์และพัฒนาสินค้าประเภทนี้ให้เหมือนกับประเทศญี่ปุ่น​ ดังนั้น​ ​หากทั้ง​ 2​ ฝ่ายจับมือกันก็นับเป็นโอกาสอันดีที่จะได้มีการแลกเปลี่ยนองค์ความรู้​ รวมทั้งการดำเนินกิจกรรมร่วมกัน​​เพื่อให้ผลิตภัณฑ์เครื่องเขินเกิดการต่อยอดสู่การพัฒนาที่ยั่งยืนต่อไป ส่วนทางด้านท่านผู้ว่าฯ​ ก็ได้แสดงความยินดีและมีความสนใจที่จะร่วมมือกับ กสอ.​ เป็นอย่างยิ่ง​ โดยพร้อมให้การสนับสนุน​ และแลกเปลี่ยนองค์ความรู้เพื่อการอนุรักษ์การผลิตเครื่องเขินของทั้ง​ 2​ ประเทศต่อไป ### PR.DIP (กลุ่มประชาสัมพันธ์ สำนักงานเลขานุการกรม กรมส่งเสริมอุตสาหกรรม) รายงาน/ภาพข่าว